Monica Kock

**Monica Helena Johanna Kock** (☆ 28 di november 1963 na San Nicolas) ta un abogado y ex-politico di Aruba. E tabata fundador y lider di partido Movimiento Patriotico Arubano (MPA) y a participa den dos eleccion parlamentario. Kock tabata miembro di Parlamento di Aruba di 2005 te cu 2009, aña cu su partido MPA a perde su unico asiento. E ta wordo considera e prome muhe pa funda y lidera un partido politico na Aruba. 

## Bida y carera
Kock a nace y crece na San Nicolas, yiu di un mama Hulandes y tata Arubiano. Su tata, Virgilio Kock, tabata un arkitecto y un polítiko prominente di PPA. Monica Kock a studia na Colegio Arubano. El a studia ley na e Universidad Catolico Nijmegen (desde 2004 bou di nomber di Radboud Universiteit), hayando su titulo di master na 1988. El a cuminsa su carera profesional den servicio publico na Aruba na e Oficina Central pa Asuntonan Huridico. Despues di un aña, el a pasa pa sector priva como consehero huridico di Caribbean Mercantile Bank, e filial Arubano di Maduro & Curiel's Bank N.V. Dia 15 di juni 1991 el a huramenta como abogado y na 1996 el a habri su firma di abogado, Monica Kock & Partners na Aruba, cu ta activo ainda actualmente (2024) cu Kock como director.

Durante su carera Kock a ocupa multiple funcion di dirigente, entre otro como presidente di e comision special di Obesidad y di e fundacionnan Guiami, Aruba Down Syndrome y Monumento Juancho Irausquin, vicepresidente di SMOA, fundacion Educacion Continuo Aruba, comisario di Aeropuerto Internacional Reina Beatrix y miembro di e Conseho di Supervision di Abogadonan y di e Conseho di Apelacion di Abogadonan. E ta e promé muhé cu a keda elegi decano di Orden di Abogadonan di Aruba.

Kock ta miembro di e Conseho Social-Economico (SER Aruba) y a fungi como presidente di Camara di Comercio di Aruba na 2022. E tabata presidente di Conseho Electoral (2021-2024).

Como entrenador certifica den liderazgo e ta duna charla motivacional, entre otro na studiantenan di scolnan secundario na Aruba y hobennan den otro partinan di Reino Hulandes. 

Na 2008 el a publica su prome buki autobiografico titula *Tuma mi man y cana cu mi*, den cual e ta comparti su experencia como politico. Kock tabata casa y tin dos yiu muhe.

## Carera politico
Kock a cuminsa den politica riba lista di e Partido Patriotico Arubano (PPA), unda el a debuta na posishon number 3 pa eleccion di 2001. El a logra 885 voto. Poco despues el a bira presidente di partido como e promé muhé den e funcion aki. Despues di trouble interno tocante e restructuracion di e partido, el a bandona esaki na mei 2005. Poco prome cu eleccion di 2005 Kock, hunto cu algun miembro di PPA cu a bandona e partido hunto cune, a funda su propio partido Movimiento Patriotico Arubano (MPA). El a bira su lider politico. Cu 3688 voto, MPA a bira e di tres partido mas grandi y Kock, cu 2700 voto personal, a bira e di cuater candidato cu mas tanto voto. 

Kock a asumi su puesto como parlamentario dia 29 di october 2005 y a dedica su mes na e temanan di enseñansa y salud. El a introduci tres ley di iniciativa cu tabata trata di prohibicion di bolbe cas den caso di violencia domestico, aumento di e edad pa compra di alcohol di 16 pa 18 aña y cambio di e Ordenansa di Admision y Expulsion relaciona cu e status di famia y yiu di tera. Na eleccion di 2009 e partido no a logra e kiesdeler y a perde su unico asiento den parlamento. Despues di esaki Kock a retira for di politica y MPA a bira inactivo.